മഴയെടുത്ത കളിയില് മനം കവര്ന്ന് ഇന്ത്യ പ്രതീക്ഷ നല്കുന്ന കാര്യങ്ങള് ഏറെ കോവിഡ് തീര്ത്ത പ്രതിബന്ധങ്ങള്ക്കും പരിക്കുകള്ക്കുമിടയിലാണ് അഞ്ച് ടെസ്റ്റുകളുടെ പരമ്ബരയിലെ ആദ്യ മുഖാമുഖത്തില് ഇംഗ്ലണ്ടിനെ നേരിടാന് ഇന്ത്യന് ക്രിക്കറ്റ് ടീം ട്രെന്റ് ബ്രിഡ്ജില് ഇറങ്ങിയത്. ശുഭ്മാന് ഗില്ലും വാഷിങ്ടണ് സുന്ദറും ആവേശ് ഖാനും പരിക്കിന്റെ പിടിയില് അകപ്പെട്ടതായിരുന്നു ഇംഗ്ലണ്ടില് ഇന്ത്യ നേരിട്ട ആദ്യ പ്രതിസന്ധി. പകരക്കാരായി പൃഥ്വി ഷായെയും സൂര്യകുമാര് യാദവിനെയും ഇംഗ്ലണ്ടിലേക്ക് വിളിപ്പിച്ചതിനു പിന്നാലെ മായങ്ക് അഗര്വാളിനും പരിക്ക് കൂട്ടുകാരനായെത്തി. പിച്ചിലെ പുല്ലില് ഇന്ത്യ പരാതിപ്പെടില്ലെന്നു കരുതുന്നുവെന്ന ഇംഗ്ലീഷ് പേസര് ജയിംസ് ആന്ഡേഴ്സന്റെ വാക്കുകള് പ്രതിയോഗിക്കായി ഇംഗ്ലണ്ട് ഒരുക്കുന്ന കെണിയെക്കുറിച്ച് സൂചന നല്കി. എന്നാല് ഒന്നാം ടെസ്റ്റ് കഴിയുമ്ബോള് ഇംഗ്ലണ്ടിനെക്കാളേറെ ഇന്ത്യക്ക് സന്തോഷിക്കാന് വക ലഭിച്ചു. ഇന്ത്യക്ക് ജയ സാധ്യതയേറെയുണ്ടായിരുന്ന, അതല്ലെങ്കില് ത്രില്ലറായി പരിണമിക്കാമായിരുന്ന ടെസ്റ്റിനെ ഫലരഹിതമാക്കി മഴ രസംകൊന്നെങ്കിലും ആരാധകരുടെ മനം കവര്ന്നാണ് വിരാട് കോഹ്ലിയും സംഘവും കളംവിട്ടത്. പേസ് നിരയിലെ തുറുപ്പുചീട്ട് ജസ്പ്രീത് ബുംറയുടെ തിരിച്ചുവരവാണ് ട്രെന്റ് ബ്രിഡ്ജില് ഇന്ത്യക്ക് ലഭിച്ച ഏറ്റവും വലിയ സന്തോഷം. സമീപ കാലത്തായി ബുംറ മൂര്ച്ച നഷ്ടപ്പെട്ട് വലയുകയായിരുന്നു. ന്യൂസിലന്ഡുമായുള്ള ലോക ടെസ്റ്റ് ചാമ്ബ്യന്ഷിപ്പ് ഫൈനലില് ബുംറ പാടേ നിറംമങ്ങി. വലംകൈയന് ബാറ്റ്സ്മാനെ വലയ്ക്കുന്ന ബുംറയുടെ ഔട്ട് സ്വിംഗറുകള് നഷ്ടമായതുപോലെ തോന്നി. ബുംറയുടെ പന്തുകളുടെ ഗതി മുന്കൂട്ടി തിരിച്ചറിയാന് ബാറ്റ്സ്മാന്മാരെ ഇതിലൂടെ ബാറ്റ്സ്മാന്മാര്ക്കു സാധിച്ചു. എന്നാല് ട്രന്റ് ബ്രിഡ്ജില് ബുംറ പഴയ ബുംറയായി മാറിയപ്പോള് ഇംഗ്ലീഷ് ബാറ്റ്സ്മാന്മാര്ക്ക് സ്വന്തം മണ്ണില് കാലുറപ്പിച്ചു നില്ക്കാന് പെടാപ്പാടുപെടേണ്ടിവന്നു. മായങ്കിന് പകരം ഓപ്പണറുടെ റോളില് അവസരം ലഭിച്ച കെ.എല്. രാഹുലിന്റേതായിരുന്നു മറ്റൊരു ശ്രദ്ധേയ പ്രകടനം. സമചിത്തതയും ക്ഷമയും പ്രതിഭയും സമന്വയിപ്പിച്ച ബാറ്റിംഗിലൂടെ രാഹുല് ദീര്ഘകാലം ഇന്ത്യന് ടെസ്റ്റ് ടീമില് ഇടംപിടിക്കാന് യോഗ്യനാണെന്ന് ഒരു പരിധിവരെ തെളിയിച്ചു. ഓള് റൗണ്ടറുടെ റോല്ലെത്തിയ രവീന്ദ്ര ജഡേജ വിശ്വസനീയമായ ബാറ്റിംഗ് പുറത്തെടുത്തതും ഇന്ത്യയെ സംബന്ധിച്ച് ശുഭസൂചനയാണ്. ജഡേജ മികവിലേക്കുയര്ന്ന സാഹചര്യത്തില് പരിചയസമ്ബന്നനായ ഓഫ് സ്പിന്നര് ആ.അശ്വിന് പുറത്തിരിക്കേണ്ടിവരും. നന്നായി ബാറ്റ് ചെയ്യുന്ന ഓള് റൗണ്ടറിനൊപ്പം നാല് പേസര്മാര് എന്ന ടീം ഘടന ഇന്ത്യ തുടരാനാണ് സാധ്യത. ഓള് റൗണ്ടറായ ഹാര്ദിക് പാണ്ഡ്യയ്ക്ക് പകരംവന്ന ഷാര്ദുല് താക്കൂര് ബാറ്റിംഗില് തിളങ്ങിയില്ലെങ്കിലും ഇംഗ്ലീഷ് ക്യാപ്റ്റന് ജോ റൂട്ടിന്റേതടക്കം സുപ്രധാനമായ നാല് വിക്കറ്റ് വീഴ്ത്തി മാറ്ററിയിച്ചു. വാലറ്റത്തിന്റെ പ്രകടനവും എടുത്തു പറയേണ്ടതു തന്നെ. ബാറ്റിംഗ് ദുഷ്കരമായ പിച്ചില്, ബുംറയും മുഹമ്മദ് ഷമിയും മുഹമ്മദ് സിറാജും ഇന്ത്യന് ഇന്നിംഗ്സില് തരക്കേടില്ലാത്ത സംഭാവന ചെയ്തു. മധ്യനിരയില് കോഹ്ലിയുടെയും ചേതേശ്വര് പുജാരയുടെയും അജിന്ക്യ രഹാനെയുടേയും നിറംമങ്ങലാണ് ഇന്ത്യയുടെ പ്രധാന ആശങ്ക. ബാറ്റിംഗിലെ നട്ടെല്ലുകളായ ഈ ത്രയം താളം വീണ്ടെടുത്താല് ഇംഗ്ലണ്ടിന് ഇന്ത്യയെ കീഴടക്കുക പ്രയാസകരമാകും. ഇംഗ്ലണ്ടിനെ സംബന്ധിച്ച് ഒലി റോബിന്സന്റെയും ആന്ഡേഴ്സന്റെയും റൂട്ടിന്റെയും പ്രകടനം ആശ്വാസം പകരുന്നതായി. ബാറ്റിംഗില് റൂട്ട് ഒറ്റയാന് പോരാട്ടം തന്നെ പുറത്തെടുത്തു. പരിചയസമ്ബത്ത് കുറഞ്ഞ മുന്നിരയാണ് ഇംഗ്ലണ്ട് നേരിടുന്ന പ്രധാന പ്രശ്നമെന്നാണ് ക്രിക്കറ്റ് നിരൂപകരുടെ വിലയിരുത്തല്.